**ΚΑΤΑΣΤΑΤΙΚΟ**

Του Σωματείου με την επωνυμία

**« ΈΝ ΈΡΓΩ-ΠΡΟΣΟΜΟΙΩΣΗ ΔΗΜΟΤΙΚΟΥ ΣΥΜΒΟΥΛΙΟΥ»**

**Α΄ ΚΕΦΑΛΑΙΟ**

**ΠΡΩΤΟ ΑΡΘΡΟ:ΙΔΡΥΣΗ-ΕΔΡΑ-ΕΠΩΝΥΜΙΑ**

Ιδρύεται Σωματείο με την επωνυμία « **ΈΝ ΈΡΓΩ-ΠΡΟΣΟΜΟΙΩΣΗ ΔΗΜΟΤΙΚΟΥ ΣΥΜΒΟΥΛΙΟΥ»**,με έδρα τα Γιαννιτσά του Δήμου Πέλλας.

**ΔΕΥΤΕΡΟ ΑΡΘΡΟ:ΣΚΟΠΟΙ-ΜΕΣΑ**

Σκοπός του Σωματείου ορίζεται:

1. Η εξοικείωση των νέων πολιτών,κυρίως των Γιαννιτσών και του Δήμου Πέλλας,αλλά και κάθε περιοχής στην Ελλάδα,με το θεσμό των Δημοτικών Συμβουλίων μέσω σχετικών δράσεων που θα οδηγήσουν στην ενεργοποίηση του δημοκρατικού πνεύματος των συμμετεχόντων.
2. Η βελτίωση της σχέσης των Νέων με τους Οργανισμούς Τοπικής Αυτοδιοίκησης που θα έχει ως αποτέλεσμα πιο παραγωγικές σχέσεις στο ευρύτερο κοινωνικό σύνολο.
3. Η διοργάνωση εκδηλώσεων με τη μορφή συνεδρίων ακαδημαϊκού χαρακτήρα που θα αναφέρονται στα παραπάνω και θα λαμβάνουν χώρα στους οικείους Δήμους.Οι δράσεις αυτές θα έχουν ως στόχο να προάγουν το δημοκρατικό φρόνημα των νέων Δημοτών,τη ρητορική τους δεινότητα,την κριτική τους σκέψη μέσω της γόνιμης αντιπαράθεσης συγκροτώντας κατ’αυτόν τον τρόπο τη μελλοντική Κοινωνία των Πολιτών.

**Οι βασικές αρχές του Σωματείου είναι:**

1. Ανεξαρτησία από πολιτικούς,κυβερνητικούς και συνδικαλιστικούς φορείς.
2. Ελεύθερη συμμετοχή προσώπων χωρίς κοινωνικές ή άλλες διακρίσεις.
3. Έγκυρη πληροφόρηση,επιστημονική γνώση και τεκμηρίωση των ζητημάτων που άπτονται των σκοπών του.
4. Δημοκρατικότητα στις εκφραζόμενες θέσεις ,αντικειμενικότητα και πολυφωνία στις απόψεις και προτάσεις.
5. Αγαστή συνεργασία με ιδιωτικούς και δημόσιους φορείς,εθνικούς,αλλοδαπούς και διεθνείς.
6. Οποιοσδήποτε άμεσος ή έμμεσος σκοπός του Σωματείου που έχει πολιτικά κίνητρα ή κίνητρα που επιδιώκουν συνεργασία με άλλες ενώσεις προσώπων που επιδιώκουν πολιτικούς σκοπούς ,**απαγορεύονται.**

**Μέσα Δράσης:**

Οι σκοποί του Σωματείου μπορούν να επιδιωχθούν με κάθε νόμιμο μέσο και κυρίως:

1. Διοργανώνοντας συνέδρια προσομοίωσης των διαδικασιών Δημοτικών Συμβουλίων στα Γιαννιτσά του Δήμου Πέλλας.
2. Διοργανώνοντας διαλέξεις,ημερίδες,σεμινάρια και άλλες συναφείς εκδηλώσεις σχετικές με τον Θεσμό της Τοπικής Αυτοδιοίκησης.
3. Εκδίδοντας ενημερωτικό περιοδικό έντυπο.
4. Με δημοσιεύσεις,εκδόσεις,μελέτες,αναλύσεις,βραβεία και μετάλλια .
5. Με συνεργασία με φορείς της Τοπικής Αυτοδιοίκησης και Περιφερειακές Αρχές για την εξυπηρέτηση των αναγκών και την επίτευξη των σκοπών του Σωματείου.
6. Με την ανάληψη και εκτέλεση επιμορφωτικών προγραμμάτων και μελετών που επιχορηγούνται από το Δημόσιο ή άλλους δημόσιους ή ιδιωτικούς Οργανισμούς ή την Ευρωπαϊκή Ένωση ή άλλους διεθνείς Οργανισμούς ή άλλα κράτη.
7. Με λειτουργία ιστοσελίδας στο διαδίκτυο,με σκοπό την αποτελεσματικότερη επικοινωνία του Σωματείου με τους Πολίτες,την ανταλλαγή ιδεών και απόψεων και την εν γένει προώθηση των σκοπών του.
8. Με πρόσκληση Ελλήνων και ξένων αναγνωρισμένων επιστημόνων,καλλιτεχνών,Κοινωνικών Οργανισμών και Μη Κυβερνητικών Οργανώσεων.
9. Με τη μελέτη ζητημάτων κοινού ενδιαφέροντος που αφορούν την Τοπική Αυτοδιοίκηση.
10. Με εκπροσώπηση των μελών και συνεργατών του στις ελληνικές,αλλοδαπές ή διεθνείς αρχές και στους ελληνικούς ,αλλοδαπούς ή διεθνείς Οργανισμούς.
11. Με προβολή των θέσεων,απόψεων,προβληματισμών των μελών και συνεργατών του και επιδίωξη συμμετοχής του Σωματείου σε προπαρασκευαστικές εργασίες σχετικά με την κατάρτιση νομοθετικών ή κανονιστικών κειμένων,που σχετίζονται μετα ζητήματα που άπτονται των σκοπών του.
12. Με την δημιουργία της απαραίτητης υλικοτεχνικής υποδομής για την εξυπηρέτηση των ανωτέρω σκοπών.
13. Με τη συστηματική επικοινωνία μεταξύ των μελών του για τη διαμόρφωση θέσεων επί θεμάτων που αφορούν τον Τόπο και τους Θεσμούς των Ο.Τ.Α. και την διατύπωση προτάσεων προς τους εκάστοτε αρμόδιους φορείς.
14. Το Σωματείο επιδιώκει τη συναίνεση των μελών και συνεργατών του για την υποστήριξη των θέσεων του και για τη διαχείριση των υποθέσεων του και δεσμεύεται να λαμβάνει υπ’οψιν του τις απόψεις των μελών και συνεργατών του.
15. Για την επίτευξη των ανωτέρω σκοπών,το Σωματείο δημιουργεί και εφαρμόζει προγράμματα και δραστηριότητες όπου υπάρχει ανάγκη σύμφωνα με τα καθοριζόμενα παραπάνω.Ο καθορισμός του τόπου και χρόνου διαρκείας καθώς και των ειδικότερων αναγκών κάθε προγράμματος και εν γένει δραστηριότητας και του οικονομικού τους κόστους καθορίζεται με απόφαση του Δ.Σ. ,το οποίο μπορεί να μεταβιβάζει μέρος ή και όλη την ευθύνη σε εντεταλμένα Όργανα του Σωματείου.

**Β΄ΚΕΦΑΛΑΙΟ**

**ΜΕΛΗ-ΕΓΓΡΑΦΗ-ΔΙΚΑΙΩΜΑΤΑ-ΥΠΟΧΡΕΩΣΕΙΣ**

**ΤΡΙΤΟ ΑΡΘΡΟ**

Τακτικό μέλος του Σωματείου μπορεί να γίνει κάθε ημεδαπό ή αλλοδαπό φυσικό πρόσωπο από 18-28 ετών που ενδιαφέρεται να συμμετέχει ενεργά στις δραστηριότητες του Σωματείου εφόσον :

1. το ζητήσει με έγγραφη αίτηση προς το Δ.Σ. στην οποία να δηλώνει αφενός μεν ότι αποδέχεται το καταστατικό και τις αποφάσεις της Γενικής Συνέλευσης ,αφετέρου ότι θα εργαστεί για την επίτευξη των στόχων του Σωματείου και
2. καταβάλει τη συνδρομή ενός έτους.

Το Διοικητικό Συμβούλιο εφόσον κρίνει την αίτηση βάσιμη ,την αποδέχεται και με απόφασή του εγκρίνει την εγγραφή του στο μητρώο μελών.

Δικαίωμα του εκλέγειν και εκλέγεσθαι έχουν μόνο τα τακτικά μέλη ,εφόσον έχουν ρυθμίσει τις οικονομικές τους υποχρεώσεις μέσα στο πρώτο τρίμηνο του οικονομικού έτους.

Επίτιμα Μέλη μπορούν να γίνουν ,κατόπιν αποφάσεως του Δ.Σ. ,πρόσωπα που προσφέρουν σπουδαίες υπηρεσίες ή εξυπηρετήσεις και μοχθούν για την ευόδωση των σκοπών του Σωματείου ,ανεξάρτητα από ιδιότητα και πρόσωπα που τυγχάνουν αναγνώρισης από το κοινωνικό σύνολο ,έχουν διακριθεί για την κοινωνική ή επιστημονική τους δράση και προσφορά και με τις ειδικές επιστημονικές τους γνώσεις ή την εμπειρία τους μπορούν να συμβάλλουν στη διαμόρφωση των θέσεων του Σωματείου.

Επίτιμα Μέλη μπορούν να γίνουν εκτός από φυσικά πρόσωπα ,και Οργανώσεις ,μη κερδοσκοπικές Εταιρίες ,ενώσεις προσώπων και Επιτροπές ,ΝΠΔΔ και ΝΠΙΔ ,φορείς της Τοπικής Αυτοδιοίκησης και Μη Κυβερνητικοί Οργανισμοί.Για τα Επίτιμα Μέλη η υποχρέωση οικονομικής συνδρομής στο Σωματείο είναι προαιρετική.Τα Επίτιμα Μέλη μπορούν να συμμετέχουν με δικαίωμα λόγου στις συνεδριάσεις ή συνελεύσεις ,χωρίς ,όμως ,να έχουν δικαίωμα ψήφου.Σε κάθε περίπτωση θα παραμείνουν ως επίτιμα όσα μέλη συνυπογράφουν την ιδρυτική πράξη του Σωματείου.

**ΤΕΤΑΡΤΟ ΑΡΘΡΟ**

Τα μέλη του Σωματείου καταβάλλουν στο ταμείο του Σωματείου:

1. ετήσια εισφορά ,ελάχιστου ποσού πέντε ευρώ ,η οποία καταβάλλεται και για δικαίωμα εγγραφής για τα νέα μέλη
2. έκτακτες εισφορές.

Τα ποσά αυτά αυξομειώνονται με απόφαση του Διοικητικού Συμβουλίου.

Μέλη που καθυστερούν την ετήσια εισφορά τους δεν έχουν δικαίωμα να ψηφίζουν στις συνελεύσεις.

Μέλη που καθυστερούν για ένα χρόνο την ετήσια εισφορά τους ,διαγράφονται από το Σωματείο ,κατόπιν απόφασης του Διοικητικού Συμβουλίου ,μπορεί ,όμως , να τους επανεγγράψει ,εφόσον την καταβάλλουν.

**ΠΕΜΠΤΟ ΑΡΘΡΟ**

**ΣΥΜΜΕΤΟΧΗ ΣΕ ΓΕΝΙΚΕΣ ΣΥΝΕΛΕΥΣΕΙΣ**

Κάθε τακτικό μέλος έχει το δικαίωμα να συμμετέχει στις Γενικές Συνελεύσεις με λόγο και ψήφο για κάθε ζήτημα που αφορά τους σκοπούς του Σωματείου ,έχει δικαίωμα να εκλέγει και να εκλέγεται στα Όργανα του Σωματείου ,να συμμετέχει στις δραστηριότητές του και να ελέγχει τις πράξεις της Διοίκησης.

Κανένα μέλος δεν επιτρέπεται να είναι συγχρόνως Πρόεδρος δύο Οργάνων του Σωματείου.

**ΕΚΤΟ ΑΡΘΡΟ**

**ΑΠΟΧΩΡΗΣΗ-ΔΙΑΓΡΑΦΗ ΜΕΛΟΥΣ**

Κάθε μέλος αποχωρεί από το Σωματείο με έγγραφη δήλωσή του προς το Δ.Σ. ,οποτεδήποτε ,και αφού καταβάλει τις τυχόν καθυστερούμενες εισφορές του μέχρι την αποχώρησή του.

Με απόφαση της Γενικής Συνέλευσης διαγράφεται από το Σωματείο κάθε μέλος που αντιδρά συστηματικά στις νόμιμες ενέργειες και αποφάσεις της Γενικής Συνέλευσης και του Διοικητικού Συμβουλίου ,προβάλει προσκόμματα που θίγουν τα συμφέροντα του Σωματείου ή προβαίνει σε ενέργειες που αντιτίθενται στους σκοπούς του.Σε κάθε περίπτωση διαγράφεται μέλος αν υπάρχει σπουδαίος λόγος και το αποφασίσει η Γενική Συνέλευση.

Κάθε μέλος το οποίο αναπτύσσει μια ανεξάρτητη πρωτοβουλία σε σχέση με το αντικείμενο και τους σκοπούς του Σωματείου ,οφείλει να ενημερώνει το Δ.Σ. για το περιεχόμενο της δράσης του αυτής.Σε περίπτωση που κριθεί ότι η πρωτοβουλία αυτή εκθέτει το Σωματείο ή είναι αντίθετη στους σκοπούς του Σωματείου ,τότε το θέμα παραπέμπεται στη Γ.Σ. για να αποφασίσει αυτή ,την παραμονή ή μη του μέλους αυτου στο Σωματείο.

**Γ΄ ΚΕΦΑΛΑΙΟ**

**ΟΡΓΑΝΑ ΤΟΥ ΣΩΜΑΤΕΙΟΥ**

**ΕΒΔΟΜΟ ΑΡΘΡΟ**

Όργανα του Σωματείου είναι :

1. Η Γενική Συνέλευση
2. Το Διοικητικό Συμβούλιο
3. Η Ελεγκτική Επιτροπή

**ΟΓΔΟΟ ΑΡΘΡΟ**

**ΓΕΝΙΚΗ ΣΥΝΕΛΕΥΣΗ**

Η Γενική Συνέλευση είναι το ανώτερο Όργανο του Σωματείου.Αποτελείται από όλα τα μέλη του ,τα οποία είναι ταμειακά τακτοποιημένα και τα οποία είναι και υποχρεωμένα να μετέχουν με αυτοπρόσωπη παρουσία.

**ΕΝΑΤΟ ΑΡΘΡΟ**

**ΣΥΓΚΛΗΣΗ**

Η Γενική Συνέλευση συγκαλείται μια φορά το χρόνο μέσα στο πρώτο ημερολογιακό τρίμηνο.Όταν υπάρχει ανάγκη ή αν αυτό ζητηθεί εγγράφως από το Διοικητικό Συμβούλιο ή το ζητήσει εγγράφως το 1/5 των μελών ,συγκαλείται έκτακτη Γενική Συνέλευση για την αντιμετώπιση του θέματος.Ο Πρόεδρος υποχρεούται να συγκαλέσει τη Γ.Σ.μέσα σε 15 ημέρες από την υποβολή της αίτησης.

Η πρόσκληση για τη Γ.Σ. είναι γραπτή.Υπογράφεται από τον Πρόεδρο και από τον Γραμματέα ,με την φροντίδα του οποίου αποστέλλεται σε καθένα από τα μέλη μέσω ηλεκτρονικού ταχυδρομείου ,5 ημέρες πριν την καθορισμένη ημερομηνία και αναγράφεται σε αυτήν ο τόπος,η μέρα ,η ώρα και τα θέματα που θα συζητηθούν.Η πρόσκληση αναγράφει λεπτομερώς τον τόπο και τον χρόνο της συνεδρίασης και τα θέματα προς συζήτηση.

**ΔΕΚΑΤΟ ΑΡΘΡΟ**

**ΑΠΑΡΤΙΑ**

Η Γενική Συνέλευση τακτική ή έκτακτη έχει απαρτία όταν παρευρίσκεται το 1/3 τουλάχιστον των ταμειακώς τακτοποιημένων μελών.Όταν δεν κατορθώνεται η απαρτία στην πρώτη Συνέλευση ,τότε καλείται νέα Γενική Συνέλευση με τα ίδια θέματα ,μέσα σε χρονικό διάστημα όχι μικρότερο των 2 και όχι μεγαλύτερο των 5 ημερών και αυτή έχει απαρτία ανεξαρτήτως του αριθμού των μελών που παρευρίσκονται.Αποφάσεις Συνέλευσης μελών που παίρνονται κατά παράβαση των διατάξεων αυτού του άρθρου είναι άκυρες.

Δικαίωμα συμμετοχής στη Γενική Συνέλευση έχουν τα ταμειακώς τακτοποιημένα μέλη του Σωματείου.Κατά την ημέρα σύγκλησης της Γ.Σ. ,το Διοικητικό Συμβούλιο φροντίζει και παίρνει όλα τα αναγκαία μέτρα για να είναι δυνατόν τα μέλη να εκπληρώσουν τις οικονομικές τους υποχρεώσεις.

**ΕΝΔΕΚΑΤΟ ΑΡΘΡΟ**

**ΑΠΟΦΑΣΕΙΣ**

Όταν συνέρχεται η Γενική Συνέλευση εκλέγει με ανάταση χεριού τον Πρόεδρό της ,τον Αντιπρόεδρο και τον Γραμματέα της ,μετά από πρόταση του Δ.Σ. ή μελών της Γ.Σ.

Οι αποφάσεις των Γενικών Συνελεύσεων παίρνονται κατ’απόλυτη πλειοψηφία των ταμειακώς τακτοποιημένων μελών που είναι παρόντα ,εκτός αν διαφορετικά καθορίζεται στο καταστατικό αυτό.

Όλες οι αποφάσεις της Γ.Σ. λαμβάνονται με φανερή ψηφοφορία (ονομαστική ή με ανάταση χειρός) ,εκτός αν πρόκειται για προσωπικά ζητήματα εμπιστοσύνης ή μομφής προς το Δ.Σ. ή για εκλογή μελών Δ.Σ. ή το ζητήσει το 1/3 των παρόντων μελών ,οπότε διεξάγεται μυστική ψηφοφορία.

Ειδικά για την τροποποίηση του καταστατικού ή την διάλυση του Σωματείου απαιτείται η παρουσία των μισών τουλάχιστον μελών και η πλειοψηφία των ¾ των παρόντων.

Για την μεταβολή του σκοπού του Σωματείου απαιτείται συναίνεση όλων των μελών.Η συναίνεση των απόντων δίνεται εγγράφως.

**ΔΩΔΕΚΑΤΟ ΑΡΘΡΟ**

**ΑΡΜΟΔΙΟΤΗΤΕΣ**

1.Η Γενική Συνέλευση αποφασίζει για τις υποθέσεις του Σωματείου ,που δεν υπάγονται στην αρμοδιότητα άλλου Οργάνου.

2.Κατά τις Γενικές Συνελεύσεις συζητούνται τα θέματα που αναγράφονται στην ημερήσια διάταξη.

3.Η Γ.Σ. είναι αρμόδια να αποφασίζει για:

Α.Οποιοδήποτε θέμα υποβάλλεται σ’αυτή και για κάθε ζήτημα σχετικό μμε την πραγμάτωση των σκοπών του Σωματείου.

Β. Την εκλογή των μελών του Δ.Σ. ,την απαλλαγή τους από κάθε διαχειριστική ,διοικητική ευθύνη καθώς και την παύση από το αξίωμα τους εφόσον υπάρχει σπουδαίος λόγος και ιδίως λόγω παράβασης των καθηκόντων τους ή αν διαπιστωθεί ανικανότητα για διαχείριση.

Γ. Την έγκριση ή μη του ετήσιου προϋπολογισμού ,του ισολογισμού και τη διάθεση των κεφαλαίων του Σωματείου.

Δ. Τη διάλυση του Σωματείου.

Ε. Την τροποποίηση ή συμπλήρωση αυτού του Καταστατικού.

ΣΤ. Την εγγραφή μέλους ,σε περίπτωση απόρριψης της σχετικής αίτησης από το Δ.Σ. ,την αναστολή της ιδιότητας του μέλους ή την οριστική διαγραφή του από το Σωματείο.

Ζ. Την ερμηνεία του Καταστατικού ,καθώς και την ερμηνεία προηγούμενων αποφάσεών της.

**ΔΕΚΑΤΟ ΤΡΙΤΟ ΑΡΘΡΟ**

Κατά την τακτική Γενική Συνέλευση το Διοικητικό Συμβούλιο θέτει απαραίτητα στην κρίση των μελών τον ισολογισμό και τον απολογισμό της προηγούμενης χρήσης ,καθώς και τον προϋπολογισμό της επόμενης χρήσης.

**ΔΕΚΑΤΟ ΤΕΤΑΡΤΟ ΑΡΘΡΟ**

**ΑΡΧΑΙΡΕΣΙΕΣ**

Κατά την πρώτη τακτική Γενική Συνέλευση κάθε 5ης χρονιάς ενεργούνται αρχαιρεσίες για την ανάδειξη του Διοικητικού Συμβουλίου.

Δικαίωμα του εκλέγειν και εκλέγεσθαι έχουν όλα τα ταμειακώς τακτοποιημένα μέλη του Σωματείου ,αφού έχουν τις προϋποθέσεις που ορίζει το καταστατικό και οι σχετικοί νόμοι.

Για την διεξαγωγή των εκλογών εκλέγεται τριμελής εφορευτική επιτροπή από την Γ.Σ.. ,η οποία καθορίζει τις λεπτομέρειες των εκλογών.

**ΔΕΚΑΤΟ ΠΕΜΠΤΟ ΑΡΘΡΟ**

Οι αποφάσεις της Γ.Σ. καταχωρούνται σε ιδιαίτερο βιβλίο πρακτικών ,το οποίο τηρείται από τον Γραμματέα του Δ.Σ.

**ΔΕΚΑΤΟ ΕΚΤΟ ΑΡΘΡΟ**

**ΔΙΟΙΚΗΣΗ**

Το Σωματείο διοικείται από το Διοικητικό Συμβούλιο ,που το αποτελούν 5 μέλη ,μαζί με τρία αναπληρωματικά.Η θητεία του είναι 5ετής.

Η ιδιότητα του μέλους του Διοικητικού Συμβουλίου θεωρείται τιμητικό αξίωμα και είναι άμισθη.Τα μέλη του Δ.Σ. δικαιούνται μόνο τα διάφορα έξοδα τους κατά την άσκηση των καθηκόντων τους στα πλαίσια των αρμοδιοτήτων τους.Οποιαδήποτε άλλη σχέση επί οικονομικής βάσης μεταξύ των μελών του Δ.Σ. και του Νομικού Προσώπου του Σωματείου απαγορεύεται.Τα μέλη του Δ.Σ. ευθύνονται αλληλέγγυα για τις από αμέλεια ζημίες του Σωματείου και μπορούν να ανακληθούν από την Γενική Συνέλευση ,με απόφαση που λαμβάνεται με πλειοψηφία.

**ΔΕΚΑΤΟ ΕΒΔΟΜΟ ΑΡΘΡΟ**

Το Διοικητικό Συμβούλιο στην πρώτη συνεδρίαση εκλέγει τον Πρόεδρο ,τον Αντιπρόεδρο ,τον Γενικό Γραμματέα και τον Ταμία.

Το Δ.Σ. συνεδριάζει τακτικά μια φορά το τρίμηνο.Έκτακτα όταν το κρίνει αναγκαίο ο Πρόεδρος ή το ζητήσουν δύο τουλάχιστον από τα μέλη του.

Το Δ.Σ. βρίσκεται σε απαρτία όταν είναι παρόντα τουλάχιστον τρία μέλη του.Τις αποφάσεις τις παίρνει ομόφωνα ή κατά πλειοψηφία και όταν υπάρχει ισοψηφία υπερισχύει η ψήφος του Προέδρου.

Το Δ.Σ. αποφασίζει ποιοι θα απαρτίζουν την εκάστοτε Οργανωτική Επιτροπή των Συνεδρίων Προσομοίωσης.

**ΔΕΚΑΤΟ ΟΓΔΟΟ ΑΡΘΡΟ**

**Ο ΠΡΟΕΔΡΟΣ**

Ο Πρόεδρος του Δ.Σ. εκπροσωπεί το Σωματείο δικαστικώς και εξωδίκως ενώπιον κάθε δικαστικής και διοικητικής Αρχής.

Καλεί τις συνεδριάσεις του Δ.Σ. και των Γ.Σ. ,υπογράφει τις προσκλήσεις μαζί με τον Γραμματέα ,προεδρεύει στις συνεδριάσεις ,δίνει και αφαιρεί το λόγο σε αυτές και κηρύττει την έναρξη και τη λήξη τους.

Ο Πρόεδρος του Δ.Σ. δεν μπορεί να εκλεγεί για περισσότερες από δύο διαδοχικές θητείες.

**ΔΕΚΑΤΟ ΕΝΑΤΟ ΑΡΘΡΟ**

**Ο ΓΡΑΜΜΑΤΕΑΣ**

Ο Γραμματέας συντάσσει και υπογράφει με τον Πρόεδρο την ημερήσια διάταξη των συνεδριάσεων του Δ.Σ. και της Γ.Σ. ,κρατάει τα πρακτικά ,διεξάγει την αλληλογραφία του Σωματείου ,συνυπογράφει με τον Πρόεδρο όλα τα απαραίτητα έγγραφα ,φυλάσσει τη σφραγίδα του Σωματείου και γενικά κάνει κάθε συναφή προς την ιδιότητά του υπηρεσία.

Τον Γ.Γ. ,όταν απουσιάζει ,τον αναπληρώνει μέλος που ορίζεται από το Δ.Σ.

**ΕΙΚΟΣΤΟ ΑΡΘΡΟ**

**Ο ΤΑΜΙΑΣ**

Ο Ταμίας διαχειρίζεται το ταμείο του Σωματείου.Τηρεί τα σχετικά βιβλία ,τα παραστατικά έγγραφα του ταμείου και εισπράττει όλα τα έσοδα και τους πόρους του Σωματείου με διπλότυπες αποδείξεις που φέρουν τη σφραγίδα του Σωματείου και την υπογραφή του.Κρατάει τα βιβλία διαχείρισης ,συντάσσει τον οικονομικό απολογισμό και ενημερώνει το Δ.Σ. για την οικονομική κατάσταση του Σωματείου.

Καταθέτει σε τράπεζα όλες τις εισπράξεις του Σωματείου ,δικαιούται ,όμως ,να κρατάει στο ταμείο το ποσό των 300 ευρώ για τις επείγουσες ανάγκες του Σωματείου.Το ποσό αυτό αναπροσαρμόζεται με απόφαση του Δ.Σ. σε ετήσια βάση.Η ανάληψη χρημάτων γίνεται απ’αυτόν ,κατόπιν έγκρισης του Δ.Σ. Ο Ταμίας πληρώνει κάθε δαπάνη και ευθύνεται για την εμπρόθεσμη εκπλήρωση των υποχρεώσεων του Σωματείου.

Τον Ταμία ,όταν απουσιάζει ,αναπληρώνει άλλο μέλος του Δ.Σ.

**ΕΛΕΓΚΤΙΚΗ ΕΠΙΤΡΟΠΗ**

Η Ελεγκτική Επιτροπή εκλέγεται από τη Γ.Σ. ταυτόχρονα με το Διοικητικό Συμβούλιο και η θητεία της είναι 5ετής.Σε αυτήν μπορούν να μετέχουν όλα τα τακτικά μέλη του Σωματείου.Η Ε.Ε.απαρτίζεται από τρία τακτικά μέλη και τρία αναπληρωματικά.Τα μέλη της δεν μπορούν να είναι μέλη του Δ.Σ.

Η Ε.Ε. βρίσκεται σε απαρτία και μπορεί να συνεδριάζει έγκυρα όταν είναι παρόντα δύο από τα μέλη της.Πρόεδρος της Ε.Ε. ορίζεται εκείνος που συγκέντρωσε τις περισσότερες ψήφους.Σε περίπτωση ισοψηφίας διενεργείται κλήρωση μεταξύ των ισοψηφούντων.

Ο έλεγχος της οικονομικής διαχείρισης γίνεται κάθε χρόνο από την Ε.Ε. και αφορά τον διαχειριστικό έλεγχο από 1 Ιανουαρίου μέχρι 31 Δεκεμβρίου του προηγούμενου έτους.Η Ε.Ε. προβαίνει σε έλεγχο των βιβλίων και υποβάλλει τις έγγραφες εκθέσεις στη Γ.Σ.

Οι αποφάσεις λαμβάνονται με απόλυτη πλειοψηφία των παρόντων μελών.Το μέλος που διαφωνεί μπορεί να διατυπώσει εγγράφως τη διαφωνία του.Σε περίπτωση ισοψηφίας υπερισχύει η ψήφος του Προέδρου.

**Δ΄ ΚΕΦΑΛΑΙΟ**

**ΕΙΚΟΣΤΟ ΠΡΩΤΟ ΑΡΘΡΟ**

**ΒΙΒΛΙΑ ΣΩΜΑΤΕΙΟΥ**

Το Σωματείο τηρεί :

1.Μητρώο μελών

2.Πρακτικά Γ.Σ.

3.Πρακτικά Δ.Σ.

4.Βιβλίο Ταμείου.

Το Διοικητικό Συμβούλιο οφείλει να φροντίζει για την τακτική τήρηση και ενημέρωση του βιβλίου μητρώου των μελών του Σωματείου ,το οποίο πρέπει να περιέχει:

Α.τα πλήρη στοιχεία των μελών και

Β.τη χρονολογία εγγραφής και εξόδου των μελών και

Γ.τις σχετικές με κάθε μέλος αποφάσεις του Διοικητικού Συμβουλίου ή της Γενικής Συνέλευσης.

Άν χρειαστεί να τηρηθούν και άλλα βιβλία αυτό μπορεί να αποφασιστεί από το Διοικητικό Συμβούλιο.

**ΕΙΚΟΣΤΟ ΔΕΥΤΕΡΟ ΑΡΘΡΟ**

**ΠΟΡΟΙ ΤΟΥ ΣΩΜΑΤΕΙΟΥ**

Οι πόροι του Σωματείου προέρχονται:

Από τις ετήσιες συνδρομές και τις έκτακτες και εθελοντικές εισφορές.

Από τις δωρεές και επιχορηγήσεις που διατίθενται στο Σωματείο.

Από οποιουσδήποτε άλλους πόρους.

Από δωρεές φυσικών ή νομικών προσώπων της ημεδαπής ή της αλλοδαπής και από κάθε φύσεως επιχορηγήσεις του Δημοσίου ,Ελληνικών και Αλλοδαπών Οργανισμών ή Νομικών Προσώπων Ιδιωτικού και Δημοσίου Δικαίου .

Το δικαίωμα εγγραφής και η ετήσια συνδρομή των μελών του Σωματείου καθορίζονται με αποφάσεις του Διοικητικού Συμβουλίου.

Το σύνολο των εσόδων του Σωματείου από κάθε πηγή θα διατίθεται για την εξυπηρέτηση των σκοπών του.

Η διαχειριστική περίοδος είναι ετήσια ,αρχίζει από την πρώτη Ιανουαρίου και λήγει στις 31 Δεκεμβρίου του ίδιου έτους , πέραν της πρώτης ,η οποία δύναται να άρχεται από συστάσεως και να λήγει στις 31 Δεκεμβρίου του επόμενου έτους.

**ΕΙΚΟΣΤΟ ΤΡΙΤΟ ΑΡΘΡΟ**

**ΤΡΟΠΟΠΟΙΗΣΗ ΤΟΥ ΚΑΤΑΣΤΑΤΙΚΟΥ**

Η τροποποίηση του καταστατικού γίνεται με απόφαση της Γ.Σ. ,κατόπιν προτάσεως 5 τουλάχιστον ταμειακά τακτοποιημένων μελών ,τα οποία πρέπει να υποβάλλουν το προσχέδιο των προτεινόμενων τροποποιήσεων ,αλλιώς δεν συγκαλείται για τον σκοπό αυτό η Γ.Σ. Για την τροποποίηση απαιτείται η παρουσία των μισών τουλάχιστον ταμειακά τακτοποιημένων μελών και η πλειοψηφία των ¾ των παρόντων.

**ΕΙΚΟΣΤΟ ΤΕΤΑΡΤΟ ΑΡΘΡΟ**

**ΔΙΑΛΥΣΗ ΤΟΥ ΣΩΜΑΤΕΙΟΥ**

Το Σωματείο διαλύεται με απόφαση της Γενικής Συνέλευσης.Στην περίπτωση αυτή απαιτείται η παρουσία των μισών τουλάχιστον μελών και η πλειοψηφία των ¾ των παρόντων.

Το Σωματείο διαλύεται όταν τα μέλη του μειωθούν σε λιγότερα των δέκα.

**ΕΙΚΟΣΤΟ ΠΕΜΠΤΟ ΑΡΘΡΟ**

Το διαχειριστικό έτος αρχίζει απο την πρώτη Ιανουαρίου και λήγει στις 31 Δεκεμβρίου του ιδίου χρόνου.Ο προϋπολογισμός ,ισολογισμός και απολογισμός συντάσσονται για κάθε ετήσια χρήση και υποβάλλονται στην πρώτη Γ.Σ. της επόμενης χρονιάς.

**ΕΙΚΟΣΤΟ ΕΚΤΟ ΑΡΘΡΟ**

Το Σωματείο με την επωνυμία “**ΈΝ ΕΡΓΩ-ΠΡΟΣΟΜΟΙΩΣΗ ΔΗΜΟΤΙΚΟΥ ΣΥΜΒΟΥΛΙΟΥ”** έχει στρογγυλή σφραγίδα που φέρει περιφερειακά τις λέξεις “**ΕΝ ΕΡΓΩ-ΠΡΟΣΟΜΟΙΩΣΗ ΔΗΜΟΤΙΚΟΥ ΣΥΜΒΟΥΛΙΟΥ**”.

**ΕΙΚΟΣΤΟ ΕΒΔΟΜΟ ΑΡΘΡΟ**

Ό,τι δεν προβλέπεται από το παρόν καταστατικό ,ρυθμίζεται από τις διατάξεις του Αστικού Κώδικα και των συναφών νόμων.

**ΜΕΤΑΒΑΤΙΚΗ ΔΙΑΤΑΞΗ**

Το παρόν καταστατικό αποτελείται από τέσσερα κεφάλαια με συνολικά είκοσι επτά άρθρα και μία μεταβατική διάταξη.Εγκρίθηκε και υπογράφηκε από όλα τα ιδρυτικά μέλη στις 30-08-2017 και θα υποβληθεί για έγκριση στο Ειρηνοδικείο Γιαννιτσών.

**Γιαννιτσά 30-08-2017**